Torsdag skal fontenen i Glomma være på plass
SETTES UT TORSDAG: Torsdag settes fontenen ut i Glomma igjen. (Foto: Pernille Skaare Lier)
Publisert: 10. juli 2019, kl. 13:19
Sist oppdatert: 12. juli 2019, kl. 10:18
Endelig! Torsdag blir det igjen fontenesprut i Glomma ved Elverum.
Fungerende ordfører Arnfinn Uthus (Sp) sier fontenen blir satt ut i 14-tida torsdag. Dykkere, elektriker og lastebil med kran er bestilt. Brannvesenet stiller med båt når fontenen skal monteres.
– Vi har manglet deler, og det har vært problemer med høy vannføring i elva, men nå er det på tide å få den ut, sier Uthus, som er en varm tilhenger av både blomster i Leiret og fontene i Glomma på tross av rådmannens klare beskjed om at budsjetter må kuttes.
– Fontene og blomster utgjør bare små summer, men er til stor glede for mange. En fontenesesong koster rundt 30.000 kroner. Fontenen er et viktig innslag i Sommer-Elverum, sier Uthus.
Det er for øvrig bare to år siden fontenen ble reparert for 160.000 kroner etter at pumpa og belysningen hadde takket for seg.
Fylkesrådsleder Per-Gunnar Sveen (Ap) var ordfører da fontenen ble montert i 2002. Initiativtakere var Tore Øverby og Knut Evensen, men Sveen var også med i fontenekomiteen, som fikk realisert fontenen i 2002.
I 2017, da det var klart at den gamle fontenen måtte repareres, tok Sveen til orde for en større fontene.